Aaron verbind hom tot All Blacks | Netwerk24
Aaron verbind hom tot All Blacks
01 April 2019 09:33
In 'n tydperk waar baie All Blacks pen op papier sit met oorsese klubs, het die skrumskakel Aaron Smith besluit om langer by Nieu-Seelandse rugby te bly.
Aaron Smith gaan aanhou om sy brood en botter in Nieu-Seeland te verdien. Foto: Getty Images
Die 30-jarige Smith, 'n veteraan van 82 toetse, het sy kontrak met die Kiwi's vir nog twee jaar verleng en sal ook tot aan die einde van 2021 vir die Otago Highlanders beskikbaar wees.
Steve Tew, uitvoerende hoof van die Nieu-Seelandse Rugbyunie (NZR), sê hulle is verheug om Smith se dienste te behou.
"Hy is 'n speler van wêreldgehalte en die mees ervare All Black-skrumskakel van alle tye en boonop 'n uiters waardevolle lid van die nasionale span en die Highlanders," sê hy.
Vir Nieu-Seeland is dit beslis 'n aanwins om Smith se dienste te behou, omdat spelers soos Ben Smith, heelagter, Kieran Read, kaptein en losvoorspeler, en Owen Franks, stut, almal kontrakte met oorsese klubs gesluit het om ná die Wêreldbeker-toernooi hul rugby elders te speel.
Van die ander spelers wat reeds aangedui het dat hulle nie groener weivelde gaan opsoek nie, is die hakers Dane Coles en Codie Taylor, die losvoorspelers Sam Cane en Ardie Savea en die agterspelers Damian McKenzie en Rieko Ioane.
"Die NZR het ongelooflik hard gewerk om sleutelspelers te behou. Dit is onafwendbaar dat sekere spelers sal aanbeweeg ná die Wêreldbeker-toernooi, maar ons sal steeds oor ervare spelers beskik aan die einde van 2019, en Aaron sal deel daarvan wees," sê Tew. – Reuters